Številka: 02402-2/2021/4

Datum: 4. 2. 2021

Poročilo o delu Medresorske delovne skupine za koordinacijo izvrševanja sodb Evropskega sodišča za človekove pravice v letu 2020

Medresorska delovna skupina za koordinacijo izvrševanja sodb Evropskega sodišča za človekove pravice (v nadaljnjem besedilu: MDS ESČP) je bila ustanovljena s Sklepom Vlade Republike Slovenije št. 00405-8/2015/7 z dne 23. 12. 2015, dopolnjenim in spremenjenim s sklepi št. 00405-8/2015/12 z dne 12. 5. 2016, št. 00405-8/2015/13 z dne 12. 5. 2016,
št. 02401-23/2018/4 z dne 22. 11. 2018 in nazadnje s sklepom št. 02401-14/2020/5 z
dne 2. 7. 2020. Od 2. 7. 2020 MDS ESČP vodi Matic Zupan, državni sekretar v Ministrstvu za pravosodje, člani MDS ESČP pa so poleg predstavnikov Ministrstva za pravosodje še iz Ministrstva za zunanje zadeve, Ministrstva za notranje zadeve, Ministrstva za finance, Ministrstva za delo, družino, socialne zadeve in enake možnosti, Državnega odvetništva Republike Slovenije, Varuha človekovih pravic Republike Slovenije in Vrhovnega sodišča Republike Slovenije.

MDS ESČP se v letu 2020 ni sestala zaradi učinkovite in zadostne koordinacije na ravni Projektne skupine za koordinacijo izvrševanja sodb Evropskega sodišča za človekove pravice (v nadaljnjem besedilu: PS ESČP), ki deluje v Ministrstvu za pravosodje.

Ko govorimo o izvrševanju sodb ESČP, mislimo predvsem določitev potrebnih individualnih in splošnih ukrepov,[[1]](#footnote-1) ki se navedejo v akcijskih poročilih ali načrtih, ki jih obravnava Oddelek Sveta Evrope za izvrševanje sodb ESČP in nato Odbor ministrov Sveta Evrope na zasedanjih, ki so štirikrat na leto namenjena pregledu izvrševanja sodb.

Evropsko sodišče za človekove pravice je **v letu 2020 odločilo s sodbo v treh zadevah**, od tega je bilo ugotovljeno **v dveh zadevah,** da je **Slovenija kršila Evropsko konvencijo o človekovih pravicah** (v nadaljnjem besedilu: EKČP), in sicer vzadevi ***Cimperšek*** (neizvedba javne obravnave pred upravnim sodiščem v sporu glede neimenovanja sodnega izvedenca) in v zadevi ***Gros***(kršitev glede dostopa do sodišča), medtem ko je v zadevi ***Hudorović in drugi*** (pravice do tekoče pitne vode v romskih naseljih) ESČP presodilo, da Slovenija ni kršila EKČP.

ESČP je v letu 2020 izdalo še **1 sklep o nedopustnosti pritožbe** v zadevi ***Žigon in Keber*** (stečajni postopek in zatrjevana kršitev načela sorazmernosti), kjer je pri pripravi odgovora na pritožbo z državno odvetnico sodelovalo tudi Ministrstvo za pravosodje.

Na podlagi akcijskih poročil Slovenije je Odbor ministrov Sveta Evrope **v letu 2020 s končno resolucijo zaprl nadzor nad 7 sodbami ESČP proti Sloveniji:** ***Prebil*** (sodna razrešitev člana nadzornega sveta v gospodarski družbi), ***A.V.*** (neizvršitev pravice očeta do stikov z otroki) **Matko** in **Butolen** (policijsko nasilje in neučinkovita preiskava v letih 1995 (Matko) in 2001 (Butolen)), ***Koprivnikar*** (neustrezno izrečena enotna kazen), ***Kranjc*** (prenizko nadomestilo za invalidnost).

Posebej velja izpostaviti zaključek okrepljenega nadzora v zadevi ***Mandić in Jović*** proti Sloveniji, ki se nanaša na neustrezne razmere v zaporu v Ljubljani med leti 2008 in 2012. V marcu 2018 je bila že sprejeta končna [resolucija za t. i. klonske primere zadeve Mandič in Jović](https://search.coe.int/cm/pages/result_details.aspx?objectid=090000168078d1bc), v kateri je bil pozdravljen napredek glede razmer v zaporu Ljubljana. Kot izhaja iz takratnega akcijskega poročila, so bili sprejeti ukrepi, ki zapornikom in pripornikom zagotavljajo zadosten bivalni prostor, ki je v skladu s standardi Odbora Sveta Evrope proti mučenju (CPT).[[2]](#footnote-2) V [prenovljenem akcijskem poročilu](https://hudoc.exec.coe.int/eng#{%22EXECIdentifier%22:[%22DH-DD(2020)284E%22]}) marca 2020 je Slovenija med drugim dopolnila podatke glede učinkovitega pravnega sredstva za zapornike oziroma pripornike v civilnih odškodninskih postopkih. Po dodatno sprejetih ukrepih in prizadevanjih Ministrstva za pravosodje glede spremembe področne zakonodaje, kot tudi ukrepov Uprave Republike Slovenije za izvrševanje kazenskih sankcij, je Odbor ministrov 4. 6. 2020 sprejel[končno resolucijo](https://search.coe.int/cm/Pages/result_details.aspx?ObjectID=09000016809e95b5), v kateri je pozdravil vse navedene ukrepe in sprejel analizo sekretariata Oddelka za izvrševanje sodb ESČP glede učinkovitosti preventivnih in odškodninskih pravnih sredstev za pripornike in zapornike v Sloveniji ter sprejeto odškodninsko shemo primerjal z novejšo sodno prakso ESČP. Na ESČP proti Sloveniji tudi ni bila vložena nobena pritožba povezana z razmerami v zaporih.

V letu 2020 sta bila v obravnavo na Oddelek Sveta Evrope za izvrševanje sodb ESČP poslani še akcijski poročili za zadevo ***Rola*** (odvzem licence stečajnemu upravitelju) in za zadevo ***X*** (pomanjkanje skrbnosti pri izvrševanju starševskih pravic), v obeh primerih so bile posredovane dodatne informacije.

Pri pripravi nekaterih akcijskih poročil in načrtov je PS ESČP sodelovala z Državnim odvetništvom Republike Slovenije ter predstavniki nosilnih ministrstev ter sodstvom.

V letu 2020 je bilo sicer Republiki Sloveniji vročenih 8 novih pritožb pred ESČP.[[3]](#footnote-3)

**Konec leta 2020 je imela Slovenija neizvršenih še 8 dokončnih sodb ESČP** (za primerjavo: konec leta 2015 je imela Slovenija 309 neizvršenih sodb, konec leta 2016 še 49 neizvršenih sodb, konec leta 2019 pa 12 neizvršenih sodb)**;** nobena sodba pa ni predmet okrepljenega nadzora. Neizvršene sodbe so v postopku izvrševanja (priprava analiz ter akcijskih poročil; pri eni sodbi je potrebna sprememba zakonodaje; pri dveh sprejem odločitev v novih sodnih postopkih skladno z ugodenimi zahtevami za varstvo zakonitosti na podlagi ESČP sodb; v eni zadevi pa sprejem odločitve v okviru ponovljenega upravnega postopka).

Odbor ministrov Sveta Evrope je v 1. aprila 2020 objavlenem letnem poročilu[[4]](#footnote-4) o izvrševanju sodb ESČP v letu 2019 ugotovil pomemben napredek pri izvrševanju sodb ESČP s strani držav članic Sveta Evrope, a tudi izzive. Iz poročila izhaja, da **Slovenija sodi v skupino držav z najmanjšim številom neizvršenih sodb ESČP.**

Spoštovanje in pomen sodb ESČP je tudi tema, ki je redno obravnavana tudi na usposabljanjih tožilcev in sodnikov, ki jih organizira Center za izobraževanje v pravosodju.

Ministrstvo za pravosodje je s Pravno fakulteto Univerze v Ljubljani sodelovalo pri pripravi znanstvene monografije z naslovom »*Glavna obravnava pred upravnim sodnikom*«, ki je bila izdana decembra 2020.[[5]](#footnote-5) Znanstvena monografija obravnava tematiko, ki je dandanes še vedno aktualna tudi v luči sodb ESČP v zadevah *Mirovni inštitut proti Sloveniji*, *Produkcija Plus d. o. o. proti Sloveniji* in *Cimperšek proti Sloveniji.* Publikacije je namenjena tudi pravosodnim deležnikom ter udeležencem usposabljanj v organizaciji Centra za izobraževanje v pravosodju.

Ministrstvo za pravosodje redno posodablja **spletno stran vlade glede izvrševanja sodb ESČP**[[6]](#footnote-6), tako s povezavami na aktualna letna poročila Sveta Evrope glede izvrševanja sodb ESČP kot tudi glede tabelarnega pregleda sodb ESČP proti Sloveniji, v katerih je ESČP ugotovilo kršitev EKČP in njihovega izvrševanja. V tabeli so tako objavljene tudi na povezave na vsebine sodb ESČP proti Sloveniji, objavljena akcijska poročila in načrti ter zaključne resolucije Odbora ministrov Sveta Evrope. Na ta način se zagotavlja pregledno informiranje javnosti glede ugotovljenih kršitev EKČP s strani Slovenije kot tudi glede načrtovanih ali izvedenih ukrepov, da do kršitev ne bi več prihajalo.

**U**činkovito in hitro izvrševanje sodb ESČP tudi naprej ostaja ena izmed prioritet Ministrstva za pravosodje. Slovenija tudi z izvrševanjem sodb ESČP izkazuje svojo zavezanost vladavini prava in spoštovanju človekovih pravic ter izpolnjevanju obveznosti članice Sveta Evrope.

1. Med individualnimi ukrepi je to plačilo pravičnega zadoščenja, ki poteka preko Državnega odvetništva (lahko je tudi še kakšen drug individualni ukrep), med splošnimi pa so lahko spremembe zakonodaje, prakse, navodila, izobraževanje, osveščanje; če sodba napotuje na spremembe, ki se še morajo zgoditi, pa tudi drugi ukrepi, kot je na primer gradnja novega zapora. [↑](#footnote-ref-1)
2. Temu pritrjujejo tudi ugotovitve CPT med zadnjim obiskom zaporov v Sloveniji v letu 2017. Od sodbe ESČP v zadevi Mandić in Jović so bile uvedene nekatere dodatne aktivnosti za zapornike in pripornike ter povečan čas prebit izven celic. Uveden je bil mehanizem za prerazporeditev zapornikov in pripornikov v primeru povečanega števila, nacionalni sistem izvrševanja skupnostnih sankcij (delovanje [Uprave za probacijo](https://www.gov.si/drzavni-organi/organi-v-sestavi/uprava-za-probacijo/)), prav tako je na spletni strani Uprave Republike Slovenije za izvrševanje kazenskih sankcij objavljena tudi [statistika zasedenosti zavodov](https://www.gov.si/drzavni-organi/organi-v-sestavi/uprava-za-izvrsevanje-kazenskih-sankcij/o-upravi/#e55480).

V luči trajnejše rešitve se nadaljujejo aktivnosti za izgradnjo novega zapora v Ljubljani ter prenovo ženskega zapora na Igu. Slovenija je v [akcijskem poročilu](http://hudoc.exec.coe.int/eng#{%22EXECIdentifier%22:[%22DH-DD(2018)182E%22]}) februarja 2018 podala pojasnila tudi glede učinkovitosti preventivnih in odškodninskih pravnih sredstev za pripornike in zapornike. V letu 2015 je bil dopolnjen Zakon o izvrševanju kazenskih sankcij, ki omogoča vlaganje pritožbe in zahtevka za odškodnino tudi zaradi neustreznih razmer v zaporu, ki pomenijo mučenje ali nečloveško ravnanje, v letu 2017 pa je bil dopolnjen Pravilnik o izvrševanju pripora, ki izrecno določa možnost pritožbe pripornika v primeru neustreznega ravnanja in prezasedenosti. [↑](#footnote-ref-2)
3. Proti Sloveniji: *A.U. in drugi in J.M., Toplak in Mrak, Boštjan Šoba, Rutar in Rutar Marketing, Q in R, Dolenc, Ferhatović*; ter *Claudia Duarte Agostinho in drugi proti Portugalski in 32 drugim državam* (tudi Sloveniji). [↑](#footnote-ref-3)
4. https://www.coe.int/en/web/execution/-/supervision-of-the-execution-of-echr-judgments-annual-report-2019-shows-significant-progress-but-challenges-remain. [↑](#footnote-ref-4)
5. http://www.pf.uni-lj.si/zalozba/publikacije-pravne-fakultete-33173/novosti-34318/. [↑](#footnote-ref-5)
6. https://www.gov.si/teme/izvrsevanje-sodb-evropskega-sodisca-za-clovekove-pravice/. [↑](#footnote-ref-6)